SKRIFTLIG FORESPØRGSEL E-2600/02

af Ilda Figueiredo (GUE/NGL) til Kommissionen

(18. september 2002)

Om: Budgetpost B3-4102 og bekæmpelse af børnearbejde

I beslutning B4-0692/1998 i Europa-Parlamentets betænkning A4-0004/1999 opfordres de relevante organisationer og institutioner til at øge deres viden om børnearbejde i EU og foretage en statusopgørelse over gennemførelsen af Rådets direktiv 94/33/EF(1).

Desuden fik Europa-Parlamentet indføjet to anmærkninger til budgetpost B3-4102 Analyse og undersøgelser vedrørende den sociale og arbejdsmæssige situation, befolkningsudviklingen og familien i budgettet for 2002 med henblik på at finansiere udarbejdelsen af en årsrapport om situationen, for så vidt angår børnearbejde i Den Europæiske Union og iværksættelsen af en EU-informationskampagne mod børnearbejde.

I denne forbindelse anmodes om følgende oplysninger:

- Hvilke foranstaltninger er der blevet truffet for at opfylde de målsætninger, der er opført for budgetpost B3-4102 vedrørende udarbejdelse af en årsrapport og iværksættelse af en kampagne mod børnearbejde?

- Hvilke foranstaltninger er der i de sidste ti år blevet truffet til bekæmpelse af børnearbejde på EU-niveau, og hvad er vurderingen af disse foranstaltninger?

- Hvad mener Kommissionen om oprettelse af et fællesskabsprogram til fremme af integrering af de børn, der allerede arbejder, som det foreslås i beslutning B4-0692/1998, der indgår i Europa-Parlamentets betænkning A4-0004/1999?

(1) EFT L 216 af 20.8.1994, s. 12.

Svar afgivet på Kommissionens vegne af Anna Diamantopoulou

(28. oktober 2002)

Kommissionens beretning om den sociale situation skrevet af Generaldirektoratet for Beskæftigelse, Sociale Anliggender og Arbejdsmarkedsforhold i samarbejde med Eurostat indeholder analyser af fattigdom blandt børn, hvilket er tæt forbundet med børnearbejde, da fattigdom og social udstødelse skaber grobund for børnearbejde. At bekæmpe fattigdom og langtidsledighed, at drage omsorg for husstande, hvor ingen har arbejde, og for husstande, hvor der begås vold i hjemmet, og at skabe forbedringer i uddannelsessektoren indebærer derfor også, at man bekæmper børnearbejde.

Der er herudover iværksat nogle enkeltundersøgelser af familiespørgsmål og af situationen for familier i EU. Endelig har Kommissionen siden 1989 finansieret det europæiske observationscenter for den sociale situation, demografi og familiepolitik. Det er et tværfagligt netværk af uafhængige eksperter, der er oprettet på anmodning fra Kommissionen. Observationscentret beskæftiger sig med familiespørgsmål i bred forstand og overvåger de tendenser i Europa, der har indflydelse på den sociale situation, navnlig i familierne (demografiske, socioøkonomiske og politiske forandringer). Heri indgår analysen af de politiske tiltag vedrørende familiespørgsmål.

Rådets direktiv 94/33/EF om beskyttelse af unge på arbejdspladsen blev vedtaget den 22. juni 1994. Det er blevet gennemført i alle medlemsstaterne. Kommissionen har udgivet en rapport om gennemførelsen af direktivet i de 15 medlemsstater. Kommissionen sender et eksemplar af denne rapport direkte til det ærede medlem og til Parlamentets generalsekretariat.

Kommissionen har endvidere anmodet om rapporter fra medlemsstaterne om gennemførelsen af direktivet i praksis. De fleste rapporter er allerede indkommet til Kommissionen. Så snart alle rapporterne er modtaget, vil de blive sendt til Parlamentet, Rådet og Det Europæiske Økonomiske og Sociale Udvalg sammen med en rapport fra Kommissionen som krævet i henhold til direktivets artikel 17.

Kommissionen er fast besluttet på at slå ned på mishandling og udnyttelse af børn i såvel udviklingslandene som i de udviklede lande. Den går også stærkt ind for, at der træffes foranstaltninger til at give integreret støtte til børn, der er eller har været udsat for børnearbejde i enhver form. Kommissionen forsøger således over et bredt spektrum at løse problemet med børnearbejde gennem sin beskæftigelses- og uddannelsespolitik og sine programmer for social inddragelse og bekæmpelse af fattigdom.

Med hensyn til Parlamentets forslag i beslutning B4-0692/1998 om, at der hurtigst muligt bør oprettes programmer til støtte for integration af børn, der allerede har haft arbejde, mener Kommissionen, at det er lettest at løse dette spørgsmål på nationalt plan, og at den sociale inddragelse kan være en passende europæisk reference i denne sammenhæng.